Concretament, els serveis que ofereix als ciutadans i ciutadanes són els següents:
Creieu que heu d'anar a urgències?
Sabíeu que una gran part de les urgències mèdiques es poden resoldre sense haver d'anar a l'hospital?
Els centres d'atenció primària (CAP) i els consultoris locals us poden ajuden a resoldre la majoria de problemes de salut en el seu horari habitual.
A més, molts d'aquests centres tenen atenció continuada fora d'aquest horari i els caps de setmana.
També us podeu adreçar a un dels centres d'urgències d'atenció primària (CUAP) que estan oberts les 24 hores del dia.
En tot cas, al 061 sempre hi teniu un professional sanitari a prop per orientar-vos sobre com actuar, informar-vos sobre quin centre us podeu adreçar i, si cal, enviar-vos un recurs mòbil per tal que realitzi l'assistència.
D'aquesta manera, evitareu temps d'espera i desplaçaments innecessaris.
Quan els centres d'atenció primària estan tancats, el 061/Salut Respon coordina, en més del 93% del territori, l'atenció continuada domiciliària.
Mitjançant una trucada al 061, un equip de més de 200 professionals, format per tècnics, infermeres i metges/ses, atén la persona, en fa el triatge telefònic i l'adreça al centre més adient.
Quan és necessari, el 061/Salut Respon mobilitza el professional mèdic perquè es desplaci al domicili.
El 061/Salut Respon compta amb una unitat especialitzada en geriatria que permet oferir una atenció òptima i individualitzada a les persones grans des del mateix moment de la trucada.
L'equip està format per professionals d'infermeria i medicina especialistes en geriatria o especialistes en medicina de família i amb experiència en la gestió del pacient fràgil.
Quan una persona gran es troba malament i truca al 061/Salut Respon, els professionals sanitaris d'aquesta unitat accedeixen a tota la seva història clínica per fer-ne una avaluació integral, fet que els permet fer un diagnòstic i un tractament més acurat i des de l'inici del procés assistencial.
Un cop feta aquesta avaluació, i en cas que la situació ho requereixi, l'equip de l'unitat de geriatria activa el recurs assistencial adient d'acord amb les necessitats del pacient, com ara l'enviament d'un metge a domicili o d'una ambulància.
ICO24hores és un servei d'atenció telefònica implementat per l'Institut Català d'Oncologia (ICO) per als seus pacients oncològics (ICO Badalona, Girona, Hospitalet, Igualada, Sant Joan Despí, Tarragona i Tortosa).
El 061/Salut Respon gestiona la trucada, realitza un primer triatge, i orienta el pacient sobre les accions a realitzar.
Els objectius d'aquest servei són els següents:
Informació sobre tràmits i procediments administratius del CatSalut i del Departament de Salut entre els que destaquen:
Els viatges, exigeixen sempre una preparació acurada que inclogui una correcta informació sanitària del país de destí, així com dels riscos i les precaucions que cal prendre per gaudir-ne amb bona salut.
Actualitzar el calendari de vacunes, comprovar si la destinació té alguna alerta sanitària activa i preparar una mini farmaciola per endur-se, entre d'altres.
Convé, a més, concertar una visita a un dels centres de vacunació internacional de Catalunya, per rebre assessorament i les mesures preventives pertinents, com ara medicaments o vacunes, en funció del país on es viatja.
Pel que fa a l'alimentació, cal evitar els aliments crus i els que poden contaminar-se fàcilment, no comprar menjar a venedors ambulants i només beure aigua embotellada oberta davant el viatger.
A més, el bany en rius i llacs d'aigua dolça pot comportar la transmissió de malalties parasitàries i cal evitar el contacte amb qualsevol tipus d'animals -inclosos els domèstics-, doncs poden no estar controlats sanitàriament.
Cal saber que algunes malalties tropicals no es manifesten immediatament, sinó que poden presentar-se bastant temps després de la tornada.
En cas que sigui necessari anar al metge, se l'haurà d'informar que s'ha realitzat un viatge en els darrers 12 mesos a una zona tropical o a un país en vies de desenvolupament.
Podeu trucar al 061/Salut Respon per obtenir més informació sobre el risc dels viatges i, puntualment, sobre l'accessibilitat de les diferents unitats de consell al viatger.
El 061/Salut Respon ofereix un programa d'ajuda per deixar de fumar que consisteix a elaborar un pla específic i individualitzat, oferir un seguit de recomanacions i consells per a abandonar l'hàbit tabàquic, i un seguiment telefònic continuat d'un any de durada.
En aquestes trucades, a càrrec del 061/Salut Respon, es crea un fort vincle pacient-infermer/a, una implicació de la persona amb la seva salut, la possibilitat de contactar les 24 hores del dia i, si s'escau, la coordinació amb els altres recursos assistencials.
En cas de ser necessari una ajuda de més alta intensitat, el/la infermer/a deriva la persona usuària a un Centre d'Atenció Primària (CAP) o a un centre especialitzat.
Uns bons hàbits d'alimentació i d'activitat física donen com a resultat una bona qualitat de vida.
Una alimentació saludable ha de ser satisfactòria, suficient, completa, equilibrada, harmònica, segura, adaptada al comensal i a l'entorn, sostenible i assequible.
Al nostre entorn, una de les propostes més conegudes és la dieta mediterrània, que es basa en el consum majoritari d'aliments frescos d'origen vegetal, llegums, fruita seca, cereals integrals i oli d'oliva verge extra.
L'aigua és la beguda principal i la més saludable.
D'altra banda, l'Organització Mundial de la Salut (OMS) recomana fer trenta minuts d'activitat física, almenys cinc dies a la setmana.
Cada persona ha de trobar l'activitat física que més li agradi i que millor s'adapti al seu perfil i a les seves necessitats, i convertir-la en un hàbit integrat en la seva vida diària.
Les activitats quotidianes són plenes d'oportunitats per mantenir-se actius, només cal descobrir-les i aprofitar-les!
Al 061/Salut Respon podeu consultar sobre aquests bons hàbits i demanar consell a l'equip sanitari.
Els medicaments són substàncies que tenen propietats per prevenir, diagnosticar, tractar, alleujar o curar tot tipus de malalties, però mal utilitzats poden comportar riscos per a la salut.
El 061 posa al vostre abast informació per tal que pugueu utilitzar els medicaments amb responsabilitat i seguretat.
Mitjançant una trucada, podreu consultar dosis, interaccions, contraindicacions, i tots aquells dubtes que us puguin sorgir a l'hora de prendre un medicament.
Vacunar-se és la millor manera de protegir-se de les malalties i evitar transmetre-les a altres persones.
El Departament de Salut estableix el calendari vacunal que ha de rebre la població de Catalunya i que es va modificant sobre la base de l'evidència científica.
Al 061/Salut Respon podeu consultar aquest calendari i qualsevol dubte que tingueu sobre l'administració de vacunes.
Recordeu que l'administració de vacunes no només se circumscriu a l'edat infantil.
Tot i que moltes de les vacunes de la infantesa ens protegeixen tota la vida, n'hi ha algunes de les quals cal rebre dosis de record.
A més, a l'edat adulta també es poden donar circumstàncies que requereixin més vacunacions, com ara l'embaràs, el desenvolupament de professions de risc, o els viatges a països o zones on hi ha malalties de les quals cal protegir-se.
Així mateix, us informarà de campanyes específiques de vacunació, com la que anualment es realitza per a la grip estacional.
El 061, en col·laboració amb l'Agència de Salut Pública de Catalunya (ASPCAT), dona informació i consells de salut en casos d'alerta sanitària davant de:
Quan el professional sanitari decideix que el pacient ha de ser operat, se li ha de fer una prova o ha de ser visitat per l'especialista, inclou el pacient a la llista d'espera.
La normativa estableix terminis màxims de referència per a l'accés a aquests serveis.
Aquest temps de garantia comença a comptar des de la data d'inclusió a la llista d'espera.
El temps mitjà d'espera d'un pacient pendent d'una intervenció, prova o visita es calcula fent la mitjana del nombre de dies transcorreguts entre la data d'inclusió a la llista i la data d'anàlisi, per a tots els pacients pendents d'aquella operació, prova o visita en aquell centre.
Al 061/Salut Respon us poden informar del temps mitjà d'espera que té cada centre i cada malaltia per poder atendre les persones que han de ser operades, s'han de fer una prova diagnòstica o s'han de visitar en una consulta d'atenció especialitzada.
La resposta a aquestes preguntes sobre l'ús dels serveisde salut i la xarxa de centres sanitaris públics de Catalunya, podeu obtenir-la amb una trucada al 061/Salut Respon.